Po najćešej dalokopućowanskej šćežce Europy Grande Randonnée 20 ducy był
Mnozy ludźo dowolowy čas wužiwaja, zo bychu so na přibrjohu morja ležo wot słónčnych pruhow brunić dali. 29lětny Maćij Möller ze Šunowa so hinak wočerstwja. Wučer geografije, nabožiny a towaršnowědy na Radworskej wyšej šuli „Dr. Marja Grólmusec“ je sej lětsa porno tomu za čas dowola woprawdźite wužadanje wuzwolił. Za to poda so na francosku kupu Korsika ze zaměrom, sewjerny dźěl tak mjenowaneje Grande Randonnée 20, skrótšene GR20, a zdobom najćešeje dalokopućowanskeje šćežki Europy přewinyć.
Přihot za naročnu čaru
Ideju za njewšědny dyrdomdej je Maćij Möller cyle spontanje zrodźił. Dotal dźě bě stajnje z kolesom po puću, nětko bě sej předewzał nóžkować. Tak je so w syći za najrjeńšimi pućemi Europy wobhonił. Jako prěnju dósta pokazku na GR20. „Tale tura je jako nadměru naročna wopisana“, Šunowčan wuswětla, „tuž sym spočatnje trochu dwělował. Nimo toho njemějach hišće žanežkuli pućowanske nazhonjenja.“
szl_Latn szl_Latn ces_Latn szl_Latn